**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIA ETAPEI DE ÎNCADRARE**

**proiect 20.05.2024**

Ca urmare a solicitării de emitere a acordului de mediu adresată de **BIRTAȘ EMILIA,** cu domiciliul în municipiul Bistrița, str. Dinu Lipatti, nr. 42-44, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. 13669/08.11.2023, *ultima completare la nr. 6488/20.05.2024*, în baza Legii nr. 292/2018 privind evaluarea impactului anumitor proiecte publice și private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011, cu modificările și completările ulterioare,

**Agenţia pentru Protecţia Mediului Bistriţa-Năsăud decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 15.05.2024, **că proiectul: ”*Construire casă de vacanță de dimensiuni mari și două anexe, împrejmuire teren*”,** propus a fi amplasat în localitatea Rusu Bârgăului, Drum comunal Sătescu, intravilan, fn, CF 29386, comuna Josenii Bârgăului, județul Bistriţa-Năsăud, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

*Proiectul propus propus* ***intră*** *sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în Anexa nr. 2, la punctul 10, lit. b) proiecte de dezvoltare urbană, inclusiv construcția centrelor comerciale și a parcărilor auto publice și la punctul 10 lit. f): "construcția căilor navigabile interioare, altele decât cele prevăzute în anexa 1, lucrări de canalizare și lucrări împotriva inundațiilor";*

*Proiectul propus* ***intră*** *sub incidența art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare - proiectul propus este amplasat la limita sitului Natura 2000 ROSCI0051 Cușma;*

*Proiectul propus* ***nu******intră*** *sub incidența prevederilor*[*art. 48*](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-08#p-10135143)*și*[*54*](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-08#p-10135178)*din Legea apelor nr. 107/1996, cu modificările și completările ulterioare.*

*Proiectul a parcurs etapa de evaluare iniţială şi etapa de încadrare, din analiza listei de control pentru etapa de încadrare şi în baza criteriilor de selecţie pentru stabilirea necesităţii efectuării evaluării impactului asupra mediului din Anexa 3 la Legea nr. 292/2018,* ***nu rezultă un impact semnificativ asupra mediului al proiectului propus.***

*Pe parcursul derulării procedurii de mediu, anunţurile publice au fost mediatizate prin: afişare la sediul Primăriei comunei Josenii Bârgăului, publicare în presa locală și pe site-ul titularului, afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/comentarii/contestaţii din partea publicului interesat pe durata desfășurării procedurii de emitere a actului de reglementare.*

***1. Caracteristicile proiectului****:*

***a)******dimensiunea și concepția întregului proiect:***

 *Prin proiect se propune realizarea unei construcții cu destinația de casă de vacanță, în regim de înălțime P+M și două anexe, în regim de înălțime parter, pe un teren proprietate privată al titularului, în intravilanul localității Rusu Bârgăului, comuna Josenii Bârgăului.*

 *Terenul identificat prin extras CF nr. 29386 are suprafața de 29052 m2, din care:*

*- 3532 m2 - categoria de folosință teren fâneață,*

*- 12609 m2 - teren neproductiv,*

*- 12911 m2 - teren acoperit de ape.*

 *Accesul la teren se realizează din drumul național, pe un drum comunal, denumit Sătescu.*

***Bilanţ teritorial:***

* *suprafaţă construită casă de vacanță - 221,70 m2,*
* *suprafaţă construită parter anexă 1 - 43,94 m2,*
* *suprafaţă construită parter anexă 2 - 43,94 m2,*
* *suprafață alei pavate/pietruite (6 locuri parcare) - 1052,00 m2,*
* *suprafață luciu apă - 10574,82 m2,*
* *suprafață spaţii verzi - 8715,60m2*
* *teren liber de construcții - 8400,00m2*

***Suprafaţă totală teren - 29052,00 m2***

***POTpropus= 1.06%***

 ***CUTpropus= 0.013***

 *Construcția propusă are destinația de casă de vacanță în regim de înălțime P+M, cu suprafața construită de 221,70 m2, cuprinde următoarele:*

*- la parter, vor fi amenajate: 4 dormitoare cu baie, 1 living cu bucătărie, centrală termică și o terasă,*

*- la mansardă, va fi amenajat un dormitor și baie.*

* *2 anexeîn regim de înălțime parter, din care, una cu rol de spațiu de depozitare și o anexă copertină auto.*

 *Conform avizului de amplasament nr. 9 din 19.02.2024 emis de Apele Române, obiectivul propus va fi edificat în zona inundabilă a albiei majore a râului Bistrița. Terenul este inundabil la producerea debitului maxim cu probabilitatea de depășire 1% a râului Bistrița. Pentru protecția împotriva inunațiilor se va edifica un dig în partea de sud a amplasamentului, pe o lungime de 445 m.*

*Lucrările propuse vor fi executate conform avizului de amplasament și vor cuprinde:*

* *Protejarea împotriva inundațiilor a obiectivului prin edificarea unui dig în partea de sud a amplasamentului. Digul se va realiza din pământ, pe o lungime totală de aproximativ 445 m.*
* *Digul propus se va racorda în versant prin trepte de racordare. Racordarea la versant se va realiza prin decopertarea terenului natural minim 50 cm, în trepte. Geotextilul de etanșare se introduce cel puțin 1,5 m în versant.*
* *Materialul va fi pus în operă în straturi compactate înainte de executarea stratului următor. Compactarea se va realiza cu cilindri compactori.*
* *Taluzarea digului se va realiza cu o pantă de 1:1.5, iar impermeabilizarea taluzului se va face cu o membrană de geotextil pe partea exterioară; Stabilizarea digului se va face prin înierbare.*

*Din punct de vedere al caracteristicilor constructive, digul va fi împărțit în 3 tronsoane caracteristice, după cum urmează:*

***Tronsonul A*** *cu lungimea de 172 m va avea înălțimea medie de 1,01 m, lățime coronament de 2 m, lățime ampriză dig de 4,90 m, cotă teren natural 447.50 mdMN, cotă coronament 448,51 mdMN și panta taluzului de 1:1.5.*

***Tronsonul B*** *cu lungimea de 173 m va avea înălțimea medie de 2,51 m, lățime coronament de 2 m, lățime ampriză dig de 4,90 m, cotă teren natural 446.00 mdMN, cotă coronament 448,51 mdMN și panta taluzului de 1:1.5.*

***Tronsonul C*** *cu lungimea de 100 m va avea înălțimea medie de 1,71 m, lățime coronament de 2 m, lățime ampriză dig de 7 m, cotă teren natural 446.80 mdMN, cotă coronament 448,51 mdMN și panta taluzului de 1:1.5.*

 *Organizarea de șantier se va amplasa pe proprietatea titularului, în afara Sitului Natura 2000 ROSCI0051 Cușma.*

***b) cumularea cu alte proiecte existente și/sau aprobate:*** *în zonă nu există proiecte de același tip, nu are efect cumulativ;*

***c) utilizarea resurselor naturale, în special a solului, a terenurilor, a apei și a biodiversității****: dintre resursele naturale se utilizează piatră spartă, nisip, pietriș;*

***Utilități:***

*1. Alimentare cu apă: apa potabilă și pentru nevoile de igienă va fi asigurată cu sticle PET și cu un rezervor de 1 m3 în faza de realizare a proiectului, iar la faza de funcționare alimentarea cu apă potabilă va fi asigurată din rețeaua existentă în zonă;*

*2. Evacuarea apelor uzate: la faza de funcționare apele uzate menajere var fi evacuate în rețeaua de canalizare existentă în zonă;*

*3. Energie electrică: rețeaua existentă în zonă;*

*4. Încălzirea și prepararea apei calde menajere: încălzirea spațiilor și apa caldă menajeră vor fi asigurate cu ajutorul unor pompe de căldură și centrala termică cu combustibil solid (lemn).*

***d) cantitatea și tipurile de deșeuri generate/gestionate:***

*- deșeurile de tip menajer rezultate de la personalul angajat se vor colecta selectiv şi se vor gestiona conform prevederilor legale în vigoare. Deşeurile menajere vor fi gestionate prin relaţie contractuală cu operatorul de salubritate.*

***e) emisiile poluante, inclusiv zgomotul şi alte surse de disconfort:*** *rezultă numai la faza de execuție a proiectului și se datorează montării panourilor fotovoltaice cu ajutorul utilajelor. Este posibilă dispersia particulelor sub formă de praf și producerea de zgomot.*

***f) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:*** *la implementarea proiectului nu se utilizează substanţe periculoase și tehnologii care pot să inducă risc de accidente.*

***g)******riscurile pentru sănătatea umană (de ex., din cauza contaminării apei sau a poluării atmosferice):*** *proiectul se implementează în intravilanul localității Rusu Bârgăului, comuna Josenii Bârgăului, nu prezintă risc pentru sănătatea umană.*

***2. Amplasarea proiectelor:***

***2.1******utilizarea actuală şi aprobată a terenurilor:*** *conform Certificatului de Urbanism nr. 50/15.09.2023, cu valabilitate 12 luni, eliberat de către Primăria comunei Josenii Bârgăului, categoria de folosință este de teren fâneață în suprafață de 3532 mp, teren neproductiv în suprafață de 12609 mp și ape stătătoare în suprafață de 12911 mp, aprobat prin PUZ zona este prevăzută pentru case de vacanță și funcțiuni complementare, situat în intravilanul localității Rusu Bârgăului, comuna Josenii Bârgăului;*

***2.2 bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia:*** *resursele naturale utilizate pentru realizarea proiectului sunt disponibile în zonă;*

***2.3******capacitatea de absorbţie a mediului natural, acordându-se o atenţie specială următoarelor zone:***

*a) zone umede, zone riverane, guri ale râurilor – proiectul este amplasat în zona inundabilă a albiei majore a râului Bistrița;*

*b) zone costiere şi mediul marin – proiectul nu este amplasat în zonă costieră sau mediu marin;*

*c) zonele montane şi forestiere – proiectul este amplasat în intravilanul localității Rusu Bârgăului;*

*d) arii naturale protejate de interes naţional, comunitar, internaţional – proiectul propus nu este amplasat în arii naturale protejate de interes naţional, comunitar, internaţional;*

*e) zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate,conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică – proiectul propus este amplasat la limita ariei naturale protejate de interes comunitar - situl Natura 2000 ROSCI0051 Cușma;*

*f) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – proiectul nu este amplasat într-o astfel de zonă;*

*g) zonele cu o densitate mare a populației – proiectul este amplasat în intravilanul localității Rusu Bârgăului, comuna Josenii Bârgăului, dar densitatea populației nu este mare;*

*h) peisaje şi situri importante din punct de vedere istoric, cultural sau arheologic – proiectul nu este amplasat în peisaje și situri importante din punct de vedere istoric, cultural și arheologic.*

***3. Tipurile și caracteristicile impactului potenţial:***

***a)******Importanța și extinderea spațială a impactului*** *– lucrările ce urmează a fi executate pentru realizarea proiectului precum și activitatea desfășurată în cadrul acestuia la funcționare, nu vor avea un impact negativ semnificativ asupra factorilor de mediu şi nu vor crea un disconfort pentru populaţie. Impactul se manifestă numai în zona în care se realizează proiectul și numai în faza de realizare a acestuia;*

***b)******Natura impactului*** *- impact relativ redus, nesemnificativ și local, doar pe perioada execuției lucrării;*

***c)******Natura transfrontieră a impactului*** *– lucrările propuse nu au efect transfrontieră;*

***d)******Intensitatea şi complexitatea impactului*** *- impactul este redus și se manifestă doar asupra factorului de mediu aer și sol și doar pe perioada execuției lucrării;*

***e)******Probabilitatea impactului*** *– impact cu probabilitate redusă manifestat numai pe parcursul realizării investiției;*

***f)******Debutul, durata, frecvenţa şi reversibilitatea impactului*** *– impactul se va manifesta pe perioada de execuţie fiind reversibil odată cu lucrările de refacere a amplasamentului la încetarea activităţii;*

***g) Cumularea impactului cu impactul altor proiecte existente și/sau aprobate*** *- în zonă nu există proiecte de același tip, nu are efect cumulativ;*

***h) Posibilitatea de reducere efectivă a impactului -*** *prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă (prin utilizarea mașinilor și utilajelor silențioase și verificate tehnic).*

**II. Motivele pe baza cărora s-a stabilit necesitatea neefectuării evaluării adecvate sunt următoarele:**

*- proiectul propus* ***intră*** *sub incidența art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări și completări prin Legea nr. 49/2011, cu modificările și completările ulterioare - proiectul propus este amplasat la limita sitului Natura 2000 ROSCI0051 Cușma;*

 *Pentru proiectul propus* ***Agenția Națională pentru Arii Naturale Protejate*** *a emis* ***punctul de vedere nr. 153/29.04.2024****,* ***și*** *Avizul nr.* ***23/17.05.2024,*** *conform cărora implementarea proiectului* ***nu este susceptibilă*** *de a avea un impact negativ asupra speciilor şi habitatelor protejate de interes comunitar, pentru conservarea cărora a fost desemnată aria naturală protejată.*

 *Planul de management al sitului de importanță comunitară ROSCI0051 Cuşma și al celor 9 arii naturale protejate de interes național incluse în sit a fost aprobat prin Ordinul M.M.A.P. nr. 1026/2016.*

 *Situl Cuşma a fost declarat Sit Natura 2000 de importanță comunitară pentru protejarea a 12 tipuri de habitate, 4 specii de mamifere, 3 specii de reptile şi amfibieni, 3 specii de peşti şi 5 specii de nevertebrate, toate de interes comunitar.*

 *Pentru situl de importanță comunitară ROSCI0051 Cușma, A.N.A.N.P. a emis Decizia nr. 532/05.11.2020 privind aprobarea Normelor metodologice privind implementarea obiectivelor de conservare din Anexa la Ordinul nr. 1023/2016 privind Aprobarea Planului de management al sitului de importanță comunitară ROSCI0051 Cușma și al celor 9 arii naturale protejate de interes național incluse în sit.*

 *Din analiza impactului potențial al proiectului asupra obiectivelor specifice/măsurilor minime de conservare pentru fiecare specie/habitat, rezultă că implementarea proiectului nu este în măsură să influențeze negativ parametrii și valorile țintă stabilite și nu contravine obiectivelor de conservare stabilite pentru speciile și habitatele de interes comunitar din situl ROSCI0051 Cușma.*

 *Posibilul impact este nesemnificativ și nu modifică starea de conservare a speciilor de interes comunitar pentru care a fost declarat situl.*

 *În urma analizei memoriului de prezentare, în baza listei de control pentru etapa de încadrare privind evaluarea adecvată a efectelor potențiale asupra ariei naturale protejate de interes comunitar, având în vedere prevederile planului de management al sitului Natura 2000 ROSCI0051 Cuşma și obiectivele de conservare/măsurile aferente stabilite în mod specific pentru fiecare specie/habitat, detaliate și comunicate de Agenția Națională pentru Arii Naturale Protejate (ANANP), nu rezultă un impact semnificativ al proiectului asupra sitului Natura 2000 ROSCI0051 Cușma.*

*Concluziile referitoare la descrierea și cuantificarea impacturilor precum și motivele pentru care nu este necesară continuarea procedurii cu trecerea la etapa studiului de evaluare adecvată:*

***1. pierdere directă prin reducerea suprafeței acoperite de habitat ca urmare a distrugerii sale fizice:***

 *Proiectul propus nu implică defrișări, deteriorări sau pierderi de habitate din cadrul ariei naturale protejate de interes comunitar potențial afectată. Proiectul nu afectează suprafețele habitatelor de interes comunitar şi nu afectează semnificativ nici habitatele favorabile speciilor protejate din sit.*

***2. pierderea habitatului de reproducere, hrănire, odihnă ale speciilor:***

 *Proiectul nu afectează semnificativ zonele de hrănire/reproducere/odihnă/migrație și nu va determina izolarea reproductivă a unei specii de interes comunitar sau a speciilor tipice care intră în compoziția unui habitat de interes comunitar.*

***3. alterare/degradare prin deteriorarea calității habitatului, care conduce la o abundență redusă a speciilor caracteristice sau la modificarea structurii biocenozei (componența speciilor):***

*Prin implementarea proiectului nu se vor produce modificări fizico-chimice care să determine deteriorarea habitatelor sau modificarea structurii biocenozei. Calitatea habitatelor existente nu va fi modificată și nu se vor genera efecte semnificative care să conducă la modificarea populațiilor speciilor de interes comunitar prezente în sit.*

***4. alterare/degradare prin deteriorarea habitatelor de reproducere, hrănire, odihnă a speciilor:***

*Prin implementarea proiectului nu se vor produce modificări fizico-chimice care să determine modificarea structurii biocenozei şi deteriorarea habitatelor de reproducere, hrănire sau odihnă a speciilor de interes comunitar prezente în sit. Un posibil impact va fi nesemnificativ.*

***5.perturbare prin schimbarea condițiilor de mediu existente:***

*Calitatea habitatelor existente nu va fi modificată semnificativ şi nu se vor genera efecte semnificative care să conducă la modificarea populațiilor speciilor de interes comunitar prezente în sit, la strămutări ale exemplarelor speciilor sau la modificări comportamentale ale speciilor.*

***6. fragmentare prin crearea de bariere fizice sau comportamentale în habitatele conectate din punct de vedere fizic sau funcțional sau prin împărțirea acestora în fragmente mai mici și mai izolate:***

 *Implementarea proiectului sau funcționarea ulterioară a obiectivului nu presupune modificări fizice de natură să genereze fragmentare longitudinală, laterală sau alte bariere fizice ce ar putea periclita dinamica speciilor în coridoarele ecologice existente.*

***7. reducerea efectivelor populaţionale ca urmare a mortalităţii directe generată de proiect sau ca urmare a celorlalte forme de impact:***

*Nivelul și semnificația impactului datorate proiectului vor fi limitate, punctiforme și lipsite de relevanță asupra elementelor ce au stat la baza desemnării sitului, nu vor conduce la reducerea efectivelor populaționale ale speciilor de interes comunitar prezente în sit.*

***8. alte impacturi indirecte prin modificarea indirectă a calității mediului:***

 *Nu au fost identificate alte impacturi, care să conducă la modificarea indirectă a calității mediului.*

***9. incertitudinile identificate:***

*Din analiza efectuată a rezultat că posibilul impact al proiectului asupra ariei naturale protejate de interes comunitar va fi nesemnificativ. Nu au fost identificate incertitudini care să conducă la aprecierea semnificației impactului ca „Incert”.*

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă sunt următoarele:**

**−***proiectul propus* ***nu intră*** *sub incidența prevederilor*[***art. 48***](https://lege5.ro/Gratuit/ge3demru/legea-apelor-nr-107-1996?pid=10135143&d=2019-01-17#p-10135143)***și***[***54***](https://lege5.ro/Gratuit/ge3demru/legea-apelor-nr-107-1996?pid=10135178&d=2019-01-17#p-10135178)*din Legea apelor nr. 107/1996, cu modificările și completările ulterioare.*

**Condiţii de realizare a proiectului:**

 ***1.*** *Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

 ***2.*** *Se vor respecta documentația tehnică, normativele și prescripțiile tehnice specifice – date, parametrii – justificare a prezentei decizii.*

 ***3.*** *Nu se ocupă suprafețe suplimentare de teren pe perioada executării lucrărilor, materialele necesare se vor depozita direct în incintă.*

 ***4.*** *Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor se impune refacerea la starea iniţială a terenurilor afectate de lucrări.*

 ***5.*** *Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

 ***6.*** *Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

 ***7****. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi, uleiuri, etc.).*

 ***8.*** *La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor.*

 ***9.*** *Se interzice accesul de pe amplasament pe drumurile publice cu utilaje şi mijloace de transport necurăţate.*

***10.*** *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor. Colectarea deşeurilor menajere se va face în mod selectiv (cel puţin în 3 categorii), depozitarea temporară fiind realizată doar în incintă.*

*Gestionarea deșeurilor se va face cu respectarea strictă a prevederilor O.U.G. nr. 92/26.08.2021 privind regimul deşeurilor, cu modificările și completările ulterioare.*

***11.*** *Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

***-*** *evitarea scurgerilor accidentale de produse petroliere de la mijloacele de transport utilizate;*

***-*** *evitarea depozitării necontrolate a materialelor folosite şi a deşeurilor rezultate;*

 ***-*** *asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

***12.*** *Titularul proiectului și antreprenorul/constructorul sunt obligați să respecte și să implementeze toate măsurile de reducere a impactului, precum și condițiile prevăzute în documentația care a stat la baza emiterii prezentei decizii.*

***13.*** *Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

***14.*** *Echipele care vor efectua lucrările vor fi instruite cu privire la existenţa Sitului Natura 2000 în vecinătatea zonei de execuţie a lucrărilor şi asupra măsurilor şi responsabilităţilor privind protecţia acestuia, pentru acţiune în cazul apariţiei de poluări accidentale, scurgeri accidentale de produse petroliere/uleiuri minerale în apă sau pe sol (recuperare, depozitare în recipiente etanşe, eliminare corespunzătoare).*

 *În cazul apariţiei unei poluări accidentale se vor lua imediat măsuri de stopare a fenomenului şi de remediere a suprafeţei afectate.*

 *Se va raporta la A.P.M. Bistriţa-Năsăud, la C.J. Bistriţa-Năsăud al G.N.M. și la A.N.A.N.P. – Serviciul teritorial Bistrița-Năsăud orice poluare constatată, indiferent de cauzele apariţiei acesteia.*

***15.*** *Se vor lua toate măsurile necesare în vederea menținerii stării actuale de conservare a tipurilor de habitate naturale şi a speciilor de interes comunitar.*

***16.*** *Orice suprafaţă de teren afectată temporar/accidental de lucrările propuse va fi refăcută prin rambleiere şi refacerea stratului vegetal. La refacerea zonelor afectate temporar de lucrări se interzice înierbarea spaţiilor verzi aferente proiectului cu specii vegetale de provenienţă alohtonă, pentru a evita introducerea de specii invazive pe suprafeţele din vecinătatea amplasamentului studiat.*

***17.*** *La realizarea digului de protecție vor fi avute în vedere următoarele:*

*- manevrarea materialelor se va face astfel încât să nu existe riscul de antrenare în cursul de apă;*

*- depozitarea tuturor materiilor prime necesare, materialelor și uneltelor de lucru se va face în afara ariei protejate, pe terenul beneficiarului de proiect; în zona de realizare a digului materialele se vor duce pe măsura punerii în operă, fără a se crea depozite în imediata apropiere a cursului de apă, în vederea reducerii riscului de a fi antrenate în apă;*

*- lucrările nu se vor efectua în perioade cu vânt puternic;*

*- intervenția cu utilaje pentru așternerea straturilor de pământ și pentru compactarea acestora se va face pe cât posibil dinspre partea de teren opusă ariei protejate; în anumite situații, dacă va fi necesar să se intervină de pe partea de teren dinspre râu, intervențiile vor fi de foarte scurtă durată, fără pătrunderea cu utilaje în apă și cu luarea tuturor măsurilor de precauție necesare pentru a nu se antrena materiale în apă.*

***18.*** *Respectarea prevederilor Planului de management al sitului de importanță comunitară ROSCI0051 Cușma și a celor 9 arii naturale protejate de interes național incluse în sit, aprobat prin Ordinul M.M.A.P. nr. 1026/2016.*

***19.*** *Se vor respecta toate condițiile din Avizul nr. 23/17.05.2024, emis de Agenția Națională pentru Arii Naturale Protejate, Serviciul Teritorial Bistrița - Năsăud:*

*- respectarea obiectivelor de conservare specifice ale sitului de importanță comunitară ROSCI0051Cușma, referitoare la activitatea de construire;*

*- respectarea prevederilor Planului de management al sitului de importanță comunitară ROSCI0051 Cușma, referitoare la activitatea de funcționare;*

*- respectarea prevederilor art. 33, alin. 2, din O.U.G. nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice cu modificările și completările ulterioare, conform căruia sunt interzise:*

*alin. (2)*

1. *Uciderea sau capturarea intenționată, indiferent de metoda utilizată;*
2. *Deteriorarea, distrugerea și/sau culegerea intenționată a cuiburilor și/sau ouălor din natură;*
3. *Culegerea ouălor din natură și păstrarea acestora, chiar dacă sunt goale;*
4. *Perturbarea intenționată, în special în cursul perioadei de reproducere sau de maturizare, dacă o astfel de perturbare este relevantă în contextul obiectivelor prezentei ordonanțe de urgență;*
5. *Deținerea exemplarelor din speciile pentru care sunt interzise vânarea și capturarea;*
6. *Vânzarea, deținerea și/sau transportul în scopul vânzării și oferirii spre vânzare a acestora în stare vie ori moartă sau a oricăror părți ori produse provenite de la acestea, ușor de identificat;*

*- respectarea măsurilor asumate prin Memoriu de prezentare;*

*- gestionarea deșeurilor tehnologice și a celor menajere se va realiza conform O.U.G. nr. 92/2021 – privind regimul deșeurilor;*

*- în cazul producerii unor accidente susceptibile a avea un impact negativ asupra obiectivelor de conservare ale sitului Natura 2000 ROSCI0051Cușma titularul are obligațian să ia în regim de urgență toate măsurile necesare pentru eliminarea/limitarea efectelor negative și să anunțe ANANP în două ore de la constatare. Totodată, titularului îi revine obligația de a suporta costurile necesare readucerii într-o stare de conservare favorabilă a habitatelor și a populațiilor speciilor care fac obiectul desemnării sitului;*

***20.*** *La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare.*

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1), în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2019-01-10), cu modificările și completările ulterioare.

 DIRECTOR EXECUTIV,

 biolog-chimist Sever Ioan ROMAN

 ŞEF SERVICIU ŞEF SERVICIU

 AVIZE, ACORDURI, AUTORIZAŢII, CALITATEA FACTORILOR DE MEDIU

 ing. Marinela Suciu ing. Anca Zaharie

 ÎNTOCMIT, ÎNTOCMIT,

 chim. Rodica Sălăjan geograf Nicoleta Șomfelean

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr.20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: office@apmbn.anpm.ro website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |